Alfa Romeo Sprint GT (Veloce)

Alfa Romeo 105-serien av coupé-modeller var en serie bilmodeller produsert av den italienske produsenten Alfa Romeo mellom 1963 og 1977. Serien var etterfølger av den populære Giulietta Coupé, og var basert på en forkortet versjon av Giulia-plattformen. Blant variantene var Giulia Sprint GT, Giulia GTA (lettvektsutgave), Giulia Sprint GTC (cabriolet), Giulia Sprint GT Veloce («Veloce» er italiensk for «rask»), GT 1300 Junior, 1750 GT Veloce, GTA 1300 Junior, 1300 Junior Zagato, 1600 Junior Zagato, 2000 GT Veloce, GT 1600 Junior og Giulia GTAm.

Alle modellene var utstyrt med en firesylindret Alfa Romeo Twin Cam-motor med to ventiler per sylinder samt en femtrinns manuell girkasse og skivebremser på alle fire hjul. Karosseriet var designet av Giorgetto Giugiaro for Bertone.

 Giulia Sprint GT (1963–1968) 
Giulia Sprint GT ble produsert mellom 1963 og 1968, og kan gjenkjennes på blant annet:
 To hovedlykter
 Små støtfangere i krom
 Grill i krom
 Den hjerteformede grillen har seks stolper
 Små baklykter
 Giulia Sprint GT-dekaler på bakluken
 Vanligvis en 1,6 liters motor med to forgassere
 15" stålfelger med hjulkapsler i krom
 Dunlop-bremser

31 955 eksemplarer av Sprint GT ble produsert.

 Giulia Sprint GTC (1964–1966) 
GTC er en cabrioletutgave som ble produsert i et svært lavt antall, kun 1 000 eksemplarer totalt (med høyre- og venstreratt) ble produsert mellom 1964 og 1966. Karosseribyggingen ble gjort av Carrozzeria Touring.

 Giulia Sprint GT Veloce (1965–1968) 
Sprint GT Veloce, også kjent som 1600GTV, hadde samme motorvolum og karosseri som Sprint GT.

Noen forskjeller var:
 Små endringer i motoren (tre hestekrefter ekstra) og bedre kjøreegenskaper
 «Veloce»-emblem på bakluke
 Nye seter foran
 Nye farger og mønstre i interiøret
 Den hjerteformede grillen har syv stolper
 Todelt støtfanger foran i rustfritt stål

14 240 eksemplarer av Sprint GT Veloce ble produsert.

 Giulia Sprint GTA (1965–1969) og GTA 1300 Junior (1968–1973) 

GTA-modellen hadde den samme karosseriformen som Giulia Sprint GT, men ble konstruert med karosseriplater i aluminium, mens de øvrige modellene hadde paneler i stål. Aen i navnet står for «Allegerita», italiensk for «lettvekt». Motoren var basert på den samme 1,6 literen som øvrige modeller, men fikk et nytt toppstykke og andre forgassere. GTA ble første gang produsert i 1965, som 1,6 liter, og senere også som en GTA 1300 Junior-utgave. Junior-motoren var ikke basert på standardmotoren av samme størrelse (1,3 liter), men var i stedet en GTA-motor med kortere slaglengde.

 GT 1300 Junior (1965–1977) og GT 1300 Junior Zagato (1970–?) 
Innstegsmodellen i Alfa Romeo Giulia Coupé-modellrekken var GT 1300 Junior. Denne ble første gang produsert i 1965 med en 1,3 liters Alfa Romeo Twin Cam-motor og doble forgassere. Den mindre motoren ble introdusert for å omgå italienske skattelover, som var basert på motorens størrelse. Effekten var lav sammenliknet med andre modeller i programmet, med kun 90 hestekrefter, men til tross for dette var toppfarten 160 km/t med 0-100 km/t på 12,6 sekunder.

I 1968 ble Junior oppdatert, og delte mange komponenter med 1750 GTV, blant annet dashbord og understell. I 1971 ble modellen oppdatert igjen, og fikk det samme karosseriet som 1750 GTV, men med kun to hovedlykter. I 1974 ble modellen oppdatert for tredje gang, og ble nå svært lik 2000 GTV, med samme karosseri og interiør.

80 623 eksemplarer av GTA 1300 Junior ble produsert.

 1750 GT Veloce (1967–1972) 
1750 GTV Coupé ble introdusert i 1967 sammen med 1750 Berlina sedan. Motorvolumet var 1,8 liter, og serien hadde en rekke mekaniske endringer. På det amerikanske markedet fikk motorene elektronisk innsprøytning for å oppfylle utslippskravene, mens den på øvrige markeder beholdt forgassermotoren. 

1750 GTV hadde samme karosseri som den utgåtte Sprint GT, bortsett fra at GTV hadde fire hovedlykter. Under skallet var GTV lik sedanmodellen, til tross for at den hadde kortere akselavstand.

44 276 eksemplarer av 1750 GTV ble produsert.

 2000 GT Veloce (1971–1976)  

Den siste GTV-modellen ble introdusert i 1972, og fikk motorvolumet økt til 2 liter. Motoren leverte en effekt på 132 hestekrefter med elektronisk innsprøytning. Interiøret ble også endret.

37 459 eksemplarer av 2000 GTV ble produsert.

 GT 1600 Junior (1972–1976) 

I 1972 ble GT 1600 Junior introdusert, med motor på 1,6 liter. GT1600 Junior var ment å dekke hullet mellom GT1300 og den større 2000 GTV. Motoren var i bunn og grunn den samme som i Giulia Sprint GTV, som hadde gått ut av produksjon fire år tidligere.

 Kilder 

 Alfa Romeo Giulia Coupe GT and GTA, John Tipler, ISBN 1-903706-47-5
 Alfa Romeo GT 1300 Junior Instruction Book, Alfa Romeo
 Alfa Romeo Giulia, GT, Spider Owners Workshop Manual, Autobooks, ISBN 0-85146-128-X
 Alfa Romeo Production Cars 1910-1966, Stefano d' Amico and Maurizio Tabuchi, Giorgio Nada Editore, ISBN 88-7911-167-1

 Eksterne lenker 

 Alfa Romeo Diskusjonsforum for entusiaster

Sprint GT
Kategori:Bilmodeller introdusert i 1963